Համակարգի ներդրումը հասարակության լայն շերտերին բարձրորակ բուժծառայությունների հավասար հասանելիություն կտա: Այն զգալիորեն կկրճատի պետության և բուժհաստատությունների ծախսերը, կբարձրացնի ֆինանսական միջոցների կառավարման արդյունավետությունը, ինչն էլ իր հերթին առողջապահական ծառայությունները հասարակության համար կդարձնի ավելի մատչելի: Համակարգը կնպաստի կանխարգելիչ և վաղ փուլի ախտորոշումներին, որը հնարավորություն կտա բարձրացնել հանրության առողջության մակարդակը և պայքարել համաճարակների դեմ: ՀՀ-ում առողջապահության ոլորտում միասնական տեղեկատվական համակարգը կլուծի ևս մեկ կարևոր խնդիր՝ գյուղական համայնքներում բարձրորակ բուժծառայությունների պակաս: Հեռաբժշկության համակարգի միջոցով բարձրորակ առողջապահական ծառայությունները հասանելի կդառնան երկրի հեռավոր համայնքներում: